กรมศุลฯ ยันงานนี้ไม่มีก็อป! เปิดภาพเมล์ NGV “จีนแท้ทั้งดุ้น”
กรมศุลฯ ยันงานนี้ไม่มีก็อป! เปิดภาพเมล์ NGV "จีนแท้ทั้งดุ้น" เตรียมสั่งปิดคดีภายในเดือนนี้ ยันหากเป็นรถจากมาเลเซีย กรมศุลกากรจะคืนภาษีให้กับผู้นำเข้า
7 ก.พ. 2560

กรมศุลฯ ยันงานนี้ไม่มีก็อป! เปิดภาพเมล์ NGV “จีนแท้ทั้งดุ้น” เตรียมสั่งปิดคดีภายในเดือนนี้ ยันหากเป็นรถจากมาเลเซีย กรมศุลกากรจะคืนภาษีให้กับผู้นำเข้า
ผู้สื่อข่าวรายงานว่า วันนี้ (7 ก.พ.) นายชัยยุทธ คำคุณ รองอธิบดีกรมศุลกากร ในฐานะโฆษกกรมศุลกากร เปิดเผยว่า กรมศุลกากรมั่นใจว่ารถเมล์ NGV ที่นำเข้าโดย บริษัท ซุปเปอร์ซาร่า จำกัด ทั้ง 489 คัน เป็นรถมีแหล่งกำเนิดมาจากจีนทั้งหมด โดยกรมศุลกากรมีหลักฐานจำนวนมากที่จะยืนยันได้ว่าเป็นรถยนต์จากจีน โดยภายในเดือนนี้กรมศุลกากรจะพยายามสั่งปิดคดี เพื่อเอาผิดกับผู้นำเข้า
“วันนี้ขอโชว์หลักฐาน 1 ชิ้น เพื่อให้เห็นว่ารถเมล์ NGV นี้เป็นรถยนต์จากจีน โดยเป็นรูปถ่ายของรถเมล์สีฟ้า กำลังวิ่งลงจากเรือเพื่อไปจอดยังท่าเรือของมาเลเซีย และพักไว้ หลังจากนั้นนำรถขึ้นเรือขนส่งมายังไทย โดยไม่พบการประกอบรถเมล์เพิ่มเติมในโรงงานมาเลเซีย กรมศุลฯยังมีหลักฐานอีกหลายชิ้น แต่ไม่สามารถนำมาเปิดเผยได้ทั้งหมด เพราะจะเสียรูปคดี” นายชัยยุทธกล่าว

ส่วนกรณีที่บริษัท เบสท์ริน กรุ๊ป จำกัด จะฟ้องร้องกรมศุลกากร หรือให้ใครมาตรวจสอบการทำงานของกรมศุลฯ เป็นสิทธิของเอกชนที่จะดำเนินการ กรมศุลฯพร้อมที่จะให้หน่วยงานราชการทั้งสภานิติบัญญัติแห่งชาติ (สนช.) และสำนักงานการตรวจเงินแผ่นดิน (สตง.) เข้ามาตรวจสอบการทำงาน
นายกรีชา เกิดศรีพันธุ์ รองโฆษกกรมศุลกากร กล่าวว่า บริษัทซุปเปอร์ซาร่านำเข้ารถยนต์มา 5 ล็อต ล็อตแรก 1 คัน ล็อต 2 จำนวน 99 คัน ทั้ง 2 ล็อตขอใช้สิทธิฟอร์มดี แจ้งแหล่งผลิตในมาเลเซีย กรมเห็นว่าไม่ถูกต้องเพราะเป็นรถยนต์จากจีน ปฏิเสธการใช้ฟอร์มดี ผู้นำเข้านำรถล็อตแรก 1 คันออกไปด้วยการเสียภาษีและค่าปรับในส่วนที่ขาด ซึ่งยังเหลือล็อต 2
ส่วนล็อต 3-5 จำนวน 389 คันนั้น ไม่ได้ขอใช้สิทธิฟอร์มดีจึงเสียภาษีนำเข้าในอัตราปกติ 40% แต่แจ้งแหล่งผลิตคือมาเลเซีย ในการนำรถออกไปนั้น กรมขอสงวนสิทธิไว้ว่าสงสัยนำเข้าจากจีน ถ้าสรุปคดี โดยโทษแจ้งแหล่งกำเนิดผิดคือเสียค่าปรับไม่เกิน 5 แสนบาทต่อใบขน
อย่างไรก็ตาม ผู้นำเข้าขอสงวนสิทธิในการยื่นเอกสารฟอร์มดีเพื่อสิทธิประโยชน์ภาษี ถ้าผู้นำเข้ามีเอกสารยืนยันว่าเป็นรถจากมาเลเซีย กรมศุลกากรจะคืนภาษีให้กับผู้นำเข้า